রাজ্যে ২৬,০০০ চাকরি বাতিলে চিন্তায় স্কুল কর্তৃপক্ষ

কলকাতা: রাজ্যে স্কুল সার্ভিস কমিশন (SSC) ষষ্ঠ থেকে দ্বাদশ শ্রেণির শিক্ষক নিয়োগ করে। তবে তারই মাঝে একধাক্কায় চাকরি বাতিল হয়েছে ২৫ হাজার ৭৫২ জনের। স্বাভাবিকভাবেই এত সংখ্যক চাকরি বাতিলের প্রভাব স্কুলগুলিতে পড়বে। শিক্ষক না থাকলে কারা খাতা দেখবে, কারাই বা ক্লাস নেবে?
উঠছে প্রশ্ন।

রাজ্যে মাধ্যমিক উচ্চমাধ্যমিকের খাতা দেখা চলছে। ইতিমধ্যে প্রায় ৬০-৬৫ শতাংশ খাতা দেখা হয়েও গিয়েছে। খাতা জমা পড়েছে পর্ষদে। এর মধ্যে চাকরি বাতিল হওয়ায় সময়ের মধ্যে কীভাবে এত সংখ্যক খাতা দেখা শেষ হবে, তা নিয়ে প্রশ্ন থেকেই যাচ্ছে। আর এই আশঙ্কার মাঝেই স্কুল সার্ভিস কমিশনের তরফে বিভিন্ন জেলাগুলি থেকে রিপোর্ট চেয়ে পাঠানোও হয়েছে।

আরও পড়ুন: কফি হাউসে স্টপ ওয়ার্ক নোটিস দিল পুরসভা

তবে শুধু খাতা দেখা নয়, স্কুলে ক্লাস নেবেন কারা, তা নিয়েও উঠছে প্রশ্ন। কোন কোন ক্ষেত্রে কোন স্কুলের ২ জন, কোথাও ৮ জন আবার কোনও স্কুলের একধাক্কায় ৩৬ জনের চাকরি বাতিল হয়েছে। ফলে তাঁদের অনুপস্থিতিতে ক্লাস কারা নেবেন, সেটাও একটা বড় প্রশ্ন। শিক্ষাকর্মীদের সংকটও ভাবাচ্ছে স্কুলগুলিকে।

২০১৬ সালের স্কুল সার্ভিস কমিশনের প্যানেলে থাকা শিক্ষক-অশিক্ষক কর্মীদের এখনই ইস্তফা দিতে হচ্ছে না। হাতে থাকছে তিনমাস সময়। তবু সুপ্রিম কোর্টের নির্দেশের প্রভাব শিক্ষকদের উপর পড়বে, সে কথা আলাদা করে বলার অপেক্ষাও রাখে না।